**Piispainkokouksen esitys 2/2016 kirkolliskokoukselle**

Asianumero D/242/04.02.03/2016

KK2016-00035

**Muiden kristillisten kirkkojen jäsenten ehtoolliseen osallistumista koskevan säännöksen lisääminen kirkkojärjestyksen 2 lukuun**

**ESITYKSEN PÄÄASIALLINEN SISÄLTÖ**

Esityksessä ehdotetaan kirkkojärjestyksen 2 luvun 11 § muutettavaksi siten, että siihen lisätään momentti, jonka mukaan piispainkokous voi määrätä millä edellytyksillä toisen kirkon jäsen yksittäistapauksessa voi osallistua ehtoolliseen.

Monikulttuuristumisen, ekumeenisten avioliittojen sekä kirkkojen välisten suhteiden kehittymisen myötä messuissa käy yhä useammin muiden kirkkojen jäseniä. Useat heistä osallistuvat käytännössä myös ehtoolliseen. Kirkkojärjestyksen muutos mahdollistaisi määräysten antamisen siitä, millaisin ehdoin toisen kirkon jäsen voi yksittäistapauksessa osallistua ehtoolliseen, silloin kun kirkkojen välistä sopimusta asiasta ei ole vielä saavutettu. Ehtoolliseen osallistumisen oikeudesta määrättäisiin edelleen kirkkolainsäädännössä ja sopimuksia kirkkojen välisestä ehtoollisyhteydestä tavoiteltaisiin ekumeenisissa oppineuvotteluissa.

Kirkkojärjestyksen muutos ehdotetaan tulevaksi voimaan mahdollisimman pian sen jälkeen, kun kirkolliskokous on hyväksynyt muutoksen.

\_\_\_\_\_\_\_\_\_

**YLEISPERUSTELUT**

**1. Johdanto**

Ehtoollisyhteys on kirkkojen välisen yhteyden näkyvä merkki. Se toteutuu konkreettisesti siinä, että yhteyden saavuttaneiden kirkkojen jäsenillä on oikeus osallistua toinen toistensa ehtoolliseen. Vastavuoroisen pappisviran tunnustamisen kautta avautuu lisäksi mahdollisuus siihen, että molempien kirkkojen papit toimittavat ehtoollisen yhdessä (ns. konselebraatio). Tällaista täyttä kirkkojen välistä yhteyttä kutsutaan toisinaan alttarin ja saarnatuolin yhteydeksi, ja sitä tavoitellaan ekumeenisten oppineuvottelujen kautta. Oppineuvottelut ovat ensi sijassa kirkkoyhteisöjen välinen prosessi, mutta onnistuessaan ne tuottavat oikeuksia myös kirkkojen jäsenille.

Tällaiseen kirkkojen väliseen yhteyteen viittaa kirkkojärjestyksen 1 luvun 4 §:n 2 momentti: ”Muun kristillisen kirkon tai uskonnollisen yhdyskunnan jäsenellä on oikeus päästä osalliseksi kirkon pyhistä toimituksista ja seurakunnan muusta toiminnasta, toimia kummina sekä saarnata jumalanpalveluksessa ja avustaa ehtoollisen jakamisessa samoin perustein kuin kirkon jäsenellä, jos kirkolliskokous on hyväksynyt tuon kirkon tai uskonnollisen yhdyskunnan kanssa asiasta tehdyn sopimuksen.”

Käytännössä on kuitenkin selvää, että ekumeenisten sopimusten kautta ei voida solmia suhteita kaikkiin kristillisiin kirkkoihin. Tämä johtuu yksinkertaisesti siitä tosiasiasta, että kristillisten kirkkojen ja erilaisten tunnustuskuntien kirjo maailmalla on valtava. Monet kirkoista toimivat kaukana maamme rajojen ulkopuolella, mutta globalisaation myötä näiden yksittäisiä jäseniä saattaa asua Suomessa.

Ekumeenisen kehityksen keskeneräisyyden takia monissa kirkoissa harjoitetaan ns. ehtoollisvieraanvaraisuuden käytäntöä, jolla tarkoitetaan muiden kirkkojen yksittäisten jäsenten mahdollisuutta osallistua ehtoolliseen. Käytäntö nähdään teologisesti ennakoivana merkkinä Jumalan valtakunnan eskatologisesta ateriayhteydestä tilanteessa, jossa kristittyjen välinen yhteys ei ole vielä näkyvällä tavalla toteutunut.

Suomen evankelis-luterilaisessa kirkossa ei ole kirkko-oikeudellisesti katsoen mahdollisuutta tällaisiin käytäntöihin, vaikka sellaisia tosiasiassa harjoitetaankin monissa seurakunnissa. Suomalaisen kristillisyyden monimuotoistuessa maahanmuuton myötä asiaa koskevalle ohjeistukselle ja tapauskohtaisen pastoraalisen harkinnan oikeuttamiselle olisi kuitenkin tarvetta.

**2. Nykytila**

**2.1. Lainsäädäntö ja käytäntö**

Suomen evankelis-luterilaisessa kirkossa ehtoolliseen osallistumista säädellään lähinnä jäsenyyden perusteella. Ehtoolliselle ovat oikeutettuja osallistumaan seuraavat henkilöt:

* *Kirkkomme jäsenet:* Kirkkojärjestyksen 2 luvun 11 §:n 1 momentti määrittää, että ehtoolliseen saa osallistua ”jokainen kirkon konfirmoitu jäsen”. Lisäksi 2 momentti määrittelee ehdot, joiden perusteella ”kastettu lapsi” voi osallistua ehtoolliseen ohjatusti.
* *Niiden kirkkojen jäsenet, joiden kanssa on kirkolliskokouksen hyväksymä sopimus:* Kirkkojärjestyksen 1 luvun 4 säätää kirkon jäsenten oikeuksista päästä osalliseksi kirkon toimituksista ja muista kirkon jäsenille kuuluvista eduista. Sen 2 momentti säätää, että ”muun kristillisen kirkon tai uskonnollisen yhdyskunnan jäsenellä on oikeus päästä osalliseksi kirkon pyhistä toimituksista [---] samoin perustein kuin kirkon jäsenellä, jos kirkolliskokous on hyväksynyt tuon kirkon tai uskonnollisen yhdyskunnan kanssa asiasta tehdyn sopimuksen.” Käytännössä tämä tarkoittaa joitakin historiallisia protestanttisia kirkkoja (esim. Luterilaisen Maailmanliiton ja Porvoon kirkkoyhteisön jäsenkirkot).
* *Muun evankelis-luterilaisen kirkon jäsen:* Lisäksi piispainkokouksen helmikuussa 2002 antamat *Lasten ja rippikoululaisten ehtoollisella käyntiä koskevat ohjeet* määrittelevät, että ”ehtoolliselle voi myös osallistua muun evankelis-luterilaisen kirkon jäsen”.Piispainkokous on näin täsmentänyt ehtoollisoikeuden koskevan myös sellaisia luterilaisia kirkkoja, joiden kanssa kirkollamme ei ole muodollista yhteyttä Luterilaisen Maailmanliiton kautta.
* *Kuka tahansa hätätilassa tai sairaana oleva, joka ymmärtää ehtoollisen merkityksen:* Kirkkojärjestyksen 2 luvun 11 § 3 momentti tekee edellisiin nähden merkittävän laajennuksen. Sen perusteella ehtoollinen voidaan jakaa ”myös muulle henkilölle”, joka on ”sairaana tai hätätilassa” ja ”käsittää ehtoollisen merkityksen”.

On yleisesti tunnettua, että ehtoolliseen osallistuu jatkuvasti sellaisia, jotka eivät olisi siihen oikeutettuja: muihin kirkkoihin kuuluvia kristittyjä mutta myös sellaisia, jotka ovat eronneet kirkosta tai jotka eivät ole koskaan kuuluneet mihinkään kristilliseen kirkkoon. Käytännössä ehtoollista jakamisen yhteydessä ei ole tarkoituksenmukaista valvoa, onko ehtoollispöytään saapuvalla oikeutta osallistua ehtoolliseen. Sen kertominen, kenelle ehtoollinen voidaan jakaa, tapahtuu ennen muuta opetuksen ja ohjauksen kautta.

**2.2. Muiden kirkkojen käytäntöjä**

Monissa sisarkirkoissa, joiden kanssa Suomen evankelis-luterilaisella kirkolla on alttarin ja saarnatuolin yhteys, ovat kaikki kastetut kristityt tervetulleita ehtoolliselle:

* Ruotsin kirkon kirkkojärjestyksen 20 luvun johdannossa todetaan avoimen ehtoollispöydän käytäntö: ”Ruotsin kirkolla on avoin ehtoollispöytä. Kaikki, jotka ovat kastetut Isän, Pojan ja Pyhän Hengen nimeen, kutsutaan ehtoolliselle.” Saman luvun 2 § määrätään oikeudesta osallistua ehtoolliseen: ”Jokainen, joka on kastettu, saa ottaa vastaan ehtoollisen lahjat (*nattvardsgåvorna*).”
* Norjan kirkossa kaikki kastetut voivat osallistua ehtoolliselle (ks. *Alminnelige bestemmelser for Ordning for hovedgudstjeneste*, 2011, B, 39).
* Tanskan kirkossa on omaksuttu vanhastaan käytäntö, että kaikki pääsevät ehtoolliselle. Perusteluina on pidetty jumalanpalveluksen ja sitä myötä ehtoollisen julkisuutta. Koska asiasta ei ole selkeitä säädöksiä, rajanvetoa käydään, koskeeko tämä myös muiden uskontojen edustajia.
* Islannin evankelis-luterilaisessa kirkossa hyväksyttiin vuonna 2009 ”Sopimus kansalliskirkon sisäisistä asioista” (*Samþykktir um innri málefni þjóðkirkjunnar*), jonka mukaan ehtoollispöytä on avoin kaikille kastetuille kristityille.
* Viron evankelis-luterilaisessa kirkossa on lähtökohtana, että ehtoolliseen voivat osallistua niiden kirkkojen jäsenet, joiden kanssa on laadittu sopimukset kirkkojen välisestä ehtoollisyhteydestä. Ehtoolliselle voivat tulla myös sellaisten luterilaisten kirkkojen jäsenet, jotka eivät kuulu Luterilaiseen Maailmanliittoon. Muiden kirkkojen jäsenten kohdalla ehtoolliseen osallistuminen on mahdollista vain, jos siihen on pastoraaliset syyt ja jos henkilö uskoo, että hän ottaa ehtoollisessa reaalisesti vastaan Kristuksen ruumiin ja veren.
* Evangelische Kirche in Deutschland (EKD) -kirkkoyhteisössä on tavanomaista, että kaikki kastetut kristityt kutsutaan ehtoolliselle. Yksittäisissä seurakunnissa voi silti olla poikkeavia käytäntöjä.
* Anglikaanisessa kirkkoyhteisössä vuoden 1968 Lambeth-konferenssissa (resoluutio 45) suositeltiin pastoraalisin perustein, että piispan ohjauksessa kolmiyhteisen Jumalan nimeen kastetut ja omassa kirkossaan ehtoolliseen oikeutetut toivotettaisiin anglikaanisissa kirkoissa tervetulleiksi ehtoolliselle.

Suomessa toimivien, ekumeenisten kumppanuuskirkkojen suhtautumistavat vaihtelevat:

* Vahvan sakramenttiteologian omaavat vanhat kirkot (Suomen ortodoksinen kirkko, Katolinen kirkko Suomessa) suhtautuvat kriittisesti erilaisiin ehtoollisvieraanvaraisuuden käytäntöihin. Toisaalta katolisessa kirkossa on periaatteessa mahdollista, että yksittäistapauksessa muun kirkkojen jäsen voi osallistua eukaristian sakramenttiin. Tähän tarvitaan aina erityinen syy ja myös vakuutus, että henkilö uskoo Kristuksen läsnäoloon ehtoollisaineissa.
* Vapaan kristillisyyden piirissä opilliset linjaukset ja käytännöt ovat avoimempia. Suomen Vapaakirkossa noudatetaan avoimen ehtoollispöydän käytäntöä, jonka kriteerinä on sydämessä uskominen ja perusteluna ehtoollispöydän olemus Herran pöytänä. Suomen Baptistikirkossa ehtoolliselle osallistumiseen riittää, että henkilö itse määrittelee itsensä kristityksi. Helluntaiherätyksen piirissä on vaihtelevia käytäntöjä. Joissain paikallisseurakunnissa ehtoollispöytä on vain uskovaisten kasteella kastetuille, toisissa taas avoin kaikille kristityille. Joissakin uskovien kastetta edellyttävissä seurakunnissa ehtoolliselle voidaan kutsua toiseen kristillisen kirkkoon kuuluva uskova, joka satunnaisesti on mukana jumalanpalveluksessa.

**2.3. Nykytilan arviointi**

Suomen evankelis-luterilaisessa kirkossa normin ja varsin vapaan käytännön välillä vallitsee jännite, joka vain kasvaa yhteiskunnan monikulttuuristumisen myötä. Tämä merkitsee tarvetta ehtoollisopetuksen lisäämiseen seurakunnissa ja käytännön ohjeistuksen antamiseen messuissa.

Piispainkokouksen 9.9.2009 hyväksymä *Palvelkaa Herraa iloiten: Jumalanpalveluksen opas* (s. 124) toteaa asian kirkko-oikeudellisen tilan pitäen samalla mahdollisena pastoraalista harkintaa: ”Ehtoollinen voidaan jakaa muun kristillisen kirkon jäsenelle, jos kirkolliskokous on hyväksynyt tuon kirkon kanssa asiasta tehdyn sopimuksen (KJ 1:4,2). Periaatteessa pappia ei voida estää käyttämästä yksittäistapauksessa pastoraalista harkintaa. Kansainvälisesti on pidettävä yleisenä esimerkiksi käytäntöä, jossa seka-avioliitossa perheen jäsenet voivat osallistua yhteiseen ehtoollispöytään. Koska käytännöt kuitenkin vaihtelevat, papin on tällaisissa tapauksissa selvitettävä huolellisesti myös toisen kirkon kanta. Toisen kirkon jäsenen kohdalla papilla ei ole oikeutta toimia vastoin kyseisen kirkon omille jäsenilleen antamia ohjeita. Silloin kun toisen kirkon jäsen ei voi osallistua ehtoolliselle, hänet voidaan siunata ehtoollispöydässä.”

Erityisen ongelmallisena voidaan pitää sitä, että nykyinen kirkkolainsäädäntö ei salli tapauskohtaista pastoraalista harkintaa edes ekumeenisten avioliittojen kohdalla tai silloin, kun messuun osallistuvalla kastetulla kristityllä ei ole käytännössä mahdollisuutta osallistua oman kirkkonsa jumalanpalveluselämään.

Piispainkokouksen asettaman työryhmän laatima *Selvitys muiden kirkkojen jäsenten mahdollisuuksista osallistua ehtoolliseen sekä saarnata Suomen evankelis-luterilaisessa kirkossa* (2016) osoittaa kuitenkin teologisesti mahdolliseksi, että kastettu ja omassa kirkossaan ehtoolliseen oikeutettu kristitty voisi osallistua ainakin poikkeustapauksissa ehtoolliseen Suomen evankelis-luterilaisessa kirkossa. Teologisena lähtökohtanaan työryhmä pitää toisen kirkon jäsenen yhtymistä kirkkomme jumalanpalveluksessa uskontunnustukseen ja ehtoollisrukoukseen, jossa lausuttu aamen liittää vierailijan luterilaisen kirkon hengelliseen yhteyteen. (Selvitys teologisine pohdintoineen on luettavissa piispainkokouksen verkkosivulla osoitteessa [sakasti.evl.fi/piispainkokous](http://www.sakasti.evl.fi/piispainkokous).)

Myös piispainkokouksen aiemmassa selvityksessä *Saarna- ja ehtoollisvieraanvaraisuus* (2007, 36) arvioitiin yksittäiset poikkeukset mahdollisiksi: ”*Teologisesta* näkökulmasta nykyinen ekumeeninen peruslinja ei silti periaatteessa sulkene pois ehtoollisvieraanvaraisuuden [---] harjoittamista yksittäisissä tapauksissa tai erityistilanteissa”. Esimerkkinä erityistilanteesta mainittiin ekumeeninen avioliitto. Piispainkokous ei tuolloin esittänyt säädösmuutoksia mutta totesi olevan ”tarvetta yksittäisissä tilanteissa tapahtuvalle harkinnalle”.

Kaiken kaikkiaan tilanne on kehittynyt siihen suuntaan, että tarve asiaa koskevalle ohjeistukselle on aiempaakin ilmeisempi.

Kirkkolain 21 luvun 2 §:n 5 kohdan perusteella piispainkokous voi kyllä antaa kirkkojärjestyksen täytäntöönpanosta tarkempia määräyksiä, jos asia koskee esimerkiksi jumalanpalvelusta tai kirkollista toimitusta. Piispainkokous on tämän nojalla antanut yksityiskohtaisempia ohjeita ehtoollisenvietosta (ks. *Palvelkaa Herraa iloiten: Jumalanpalveluksen opas,* 2009). Oikeudellisesta näkökulmasta katsoen täytäntöönpanomääräykset eivät voi kuitenkaan ylittää säännöstä, johon liittyen ohjeistusta annetaan. Näin ollen piispainkokous ei voi antaa pastoraalisia ohjeita ehtoolliselle osallistumisesta yksittäistapauksessa, ellei asiasta säädetä kirkkojärjestyksessä.

**3. Esityksen tavoitteet ja keskeiset ehdotukset**

Piispainkokous esittää, että lisättäisiin kirkkojärjestyksen 2 luvun 11 §:ään seuraava momentti:

”Piispainkokous määrää, millä edellytyksillä toisen kirkon jäsen voi yksittäistapauksessa osallistua ehtoolliseen.”

Esityksen tavoitteena on ratkaista nykytilaan liittyvät pastoraaliset ongelmat antamalla piispainkokoukselle mahdollisuus antaa tarkempia määräyksiä muiden kirkkojen jäsenten osallistumisesta ehtoolliseen. Tämä sopisi piispainkokouksen tehtäviin, joihin kuuluu antaa kirkkojärjestyksen täytäntöönpanosta tarkempia määräyksiä, jos asia koskee jumalanpalvelusta tai kirkollista toimitusta (KL 21:2, 1 mom 5b). Piispainkokous voisi myös ottaa huomioon seurakunnissa kohdattavat vaihtelevat tilanteet monipuolisemmin kuin lyhyessä säädöstekstissä on mahdollista.

Tällainen toimivallan delegoiminen piispainkokoukselle olisi rinnasteista sille, miten jo nyt kirkkojärjestyksen 2 luvun 27 §:ssä todetaan piispainkokouksen määräävän, ”millä edellytyksillä toisen evankelis-luterilaisen kirkon tai muun kristillisen uskontokunnan tai yhteisön pappi voi yksittäistapauksissa suorittaa kirkollisia toimituksia”.

Mahdollisuus antaa pastoraalisia määräyksiä ehtoollisen jakamisesta yksittäistapauksissa kastetuille, omassa kirkossaan ehtoolliseen oikeutetuille kristityille asemoisi Suomen evankelis-luterilaista kirkkoa entistä selvemmin osaksi maailmanlaajaa Kristuksen kirkkoa.

**4. Esityksen vaikutukset**

Esitys antaisi piispainkokoukselle mahdollisuuden antaa seurakunnille määräyksiä muiden kristillisten kirkkojen jäsenten osallistumisesta ehtoolliseen, minkä myötä voitaisiin kehittää paikallisia pastoraalisia käytäntöjä. Antaessaan esityksen mukaisesti tarkempia määräyksiä asiasta piispainkokouksen tulee luonnollisestikin ottaa huomioon näiden ekumeeniset vaikutukset konsultoimalla ja informoimalla muita kirkkoja hyvissä ajoin. Esityksestä seuraisi mahdollisuus palvella aiempaa kokonaisvaltaisemmin esimerkiksi ekumeenisia perheitä ja Suomessa asuvia muiden kirkkojen jäseniä, joiden ei ole käytännössä mahdollista osallistua oman kirkkonsa jumalanpalveluselämään.

Esityksellä ei arvioida olevan merkittäviä taloudellisia vaikutuksia. Toteutuessaan se voi edistää lasten oikeuksia kirkossamme.

**5. Asian valmistelu**

Porvoon hiippakunnan tuomiokapituli teki 14.1.2015 piispainkokoukselle aloitteen, että piispainkokous käsittelisi lisääntynyttä tarvetta ehtoollisvieraanvaraisuuteen sekä toisten kirkkokuntien pappien oikeuteen saarnata seurakunnan jumalanpalveluksissa. Aloitteen mukaan ehtoolliselle osallistumisen oikeus tulisi laajentaa kaikkiin kastettuihin kristittyihin, jotka ovat oikeutettuja ehtoolliseen omassa kirkossaan.

Piispainkokous käsitteli aloitetta ensimmäisen kerran 8. syyskuuta 2015 Porvoossa, jolloin se asetti työryhmän (piispa Matti Repo, piispa Kaarlo Kalliala, asessori Riitta Särkiö, piispainkokouksen pääsihteeri Jyri Komulainen) selvittämään mahdollisuutta

a. siihen, että oikeus osallistua ehtoolliseen Suomen evankelis-luterilaisessa kirkossa olisi kaikilla kristityillä, joilla omassa kirkkokunnassaan on oikeus osallistua ehtoolliseen,

b. selventää ehtoollisenviettoon ja ehtoollisen jakamiseen liittyviä säännöksiä,

c. kutsua muiden kirkkokuntien pappeja ja pastoreita saarnaamaan Suomen evankelis-luterilaisen kirkon seurakuntien jumalanpalveluksissa.

Työryhmän valmistelema *Selvitys muiden kirkkojen jäsenten mahdollisuuksista osallistua ehtoolliseen sekä saarnata Suomen evankelis-luterilaisessa kirkossa* jätettiin piispainkokoukselle 22.3.2016. Selvitykseen sisältyi liitteenä arvio saarna- ja ehtoollisvieraanvaraisuuden ekumeenisista vaikutuksista, jota varten konsultoitiin ekumeenisia yhteistyökirkkoja.

Piispainkokous päätti käsitellessään asiaa 5.4.2016, että Porvoon tuomiokapitulin esittämän yleisen ehtoollisoikeuden sijasta kirkkojärjestykseen esitetään säädöstä, jonka perusteella piispainkokous voisi antaa tarkempia ohjeita asiasta. Koska Porvoon tuomiokapitulin aloitteessa esiin nostetut kysymykset ehtoollisvieraanvaraisuudesta ja saarnavieraanvaraisuudesta ovat teologisesti ja kirkko-oikeudellisesti kaksi erillistä kysymystä, jatkovalmistelussa päätettiin tehdä kirkolliskokoukselle kaksi erillistä esitystä.

**6. Riippuvuus muista esityksistä**

Esitys ei ole riippuvainen muista esityksistä.

Hallinnollisesti esitys on saanut alkunsa samasta Porvoon tuomiokapitulin 14.1.2015 päivätystä aloitteesta piispainkokoukselle kuin *Piispainkokouksen esitys 3/2016 kirkolliskokoukselle: Muiden kristillisten kirkkojen pappien saarnaamismahdollisuutta koskevan säännöksen lisääminen kirkkojärjestyksen 2 lukuun*

Kirkkohallituksessa valmisteltava kirkkolain kodifiointi on otettu huomioon esityksessä siten, että kirkkojärjestyksen 2 luvun 11 §:n muotoilu seuraa kirkkohallituksen asettaman kirkkolainsäädännön kodifiointityöryhmän vastaavaan pykälään esittämää sanamuotoa sellaisena kuin tämä oli kirkkohallituksen täysistunnon käsittelyssä 22.3.2016.

**YKSITYISKOHTAISET PERUSTELUT**

Pykälän momentit 1 ja 2 vastaavat voimassa olevaa säännöstä sillä muutoksella, että 2 momenttiin lisätään erillinen maininta lapsen ”huoltajasta” ajatellen sellaisia tapauksia, joissa tämä on eri henkilö kuin lapsen vanhempi.

Piispainkokoukselle säädettäisiin ehdotetussa 3 momentissa mahdollisuus määrätä, millä edellytyksillä muun kristillisen kirkon jäsen voi yksittäistapauksessa osallistua ehtoolliseen. Ilmaisulla ”muu kristillinen kirkko” tarkoitetaan yhteisöä, joka täyttää ekumeenisessa liikkeessä käytetyn kriteerin: kristillisinä pidetään yhteisöjä, jotka tunnustavat Herran Jeesuksen Jumalaksi ja Vapahtajaksi Raamatun mukaan ja jotka sen vuoksi pyrkivät yhdessä täyttämään yhteistä kutsumustaan yhden Jumalan, Isän ja Pojan ja Pyhän Hengen kunniaksi. Ilmaisulla ”yksittäistapauksessa” tarkoitetaan esimerkiksi ekumeenisia perheitä ja tilanteita, joissa messuun tulevan kastetun kristityn ei käytännössä ole mahdollista osallistua oman kirkkonsa ehtoolliseen.

Voimassa olevan pykälän 3 momentti siirtyy numeroinnissa 4 momentiksi. Se vastaa voimassa olevaa säännöstä siten, että siinä noudatetaan kirkkolainsäädännön kodifiointityöryhmän esittämää uudistettua sanamuotoa.

Kirkkojärjestyksen muutos ehdotetaan tulevaksi voimaan mahdollisimman pian sen hyväksymisen jälkeen.

*Säädösehdotus*

**Kirkolliskokouksen päätös**

**kirkkojärjestyksen 2 luvun 11 §:n muuttamisesta**

Kirkolliskokouksen päätöksen mukaisesti

*muutetaan* kirkkojärjestyksen (1055/1993) 2 luvun 11 §, sellaisena kuin se on osaksi kirkolliskokouksen päätöksessä 1163/2001, seuraavasti:

2 luku

**Kirkon pyhät toimitukset**

11 §

Ehtoolliseen saa osallistua jokainen konfirmoitu kirkon jäsen.

Kastettu lapsi, jolle on opetettu ehtoollisen merkitystä, saa osallistua ehtoolliseen yhdessä vanhempansa, huoltajansa tai muun hänen kristillisestä kasvatuksestaan huolehtivan konfirmoidun jäsenen kanssa. Kastettu seurakunnan jäsen, joka osallistuu rippikouluun, voi ehtoollisopetusta saatuaan osallistua ehtoolliseen seurakunnan yhteisessä jumalanpalveluksessa rippikoulunsa opettajan kanssa.

Piispainkokous määrää, millä edellytyksillä muun kristillisen kirkon jäsen voi yksittäistapauksessa osallistua ehtoolliseen.

Ehtoollinen voidaan antaa myös muulle henkilölle kuin kirkon jäsenelle, jos hän on sairaana tai hätätilassa ja käsittää ehtoollisen merkityksen.

 \_\_\_\_\_\_\_\_\_\_\_\_

Tämä päätös tulee voimaan päivänä kuuta 20 .

Helsingissä 13 päivänä lokakuuta 2016

Arkkipiispa Kari Mäkinen

Piispainkokouksen pääsihteeri Jyri Komulainen

 *Rinnakkaisteksti*

**Kirkolliskokouksen päätös**

**kirkkojärjestyksen 2 luvun 11 §:n muuttamisesta**

Kirkolliskokouksen päätöksen mukaisesti

*muutetaan* kirkkojärjestyksen (1055/1993) 2 luvun 11 §, sellaisena kuin se on osaksi kirkolliskokouksen päätöksessä 1163/2001, seuraavasti:

|  |  |
| --- | --- |
| *Voimassa oleva kirkkojärjestys* 2 luku **Kirkon pyhät toimitukset** 11 §Ehtoolliseen saa osallistua jokainen konfirmoitu kirkon jäsen.Kastettu lapsi, jolle on opetettu ehtoollisen merkitystä, saa osallistua ehtoolliseen yhdessä vanhempansa tai muun hänen kristillisestä kasvatuksestaan huolehtivan *kirkon* konfirmoidun jäsenen kanssa. Kastettu seurakunnan jäsen, joka osallistuu rippikouluun, voi ehtoollisopetusta saatuaan osallistua ehtoolliseen seurakunnan yhteisessä jumalanpalveluksessa rippikoulunsa opettajan kanssa.Ehtoollinen voidaan antaa myös muulle henkilölle, joka on sairaana tai hätätilassa ja käsittää ehtoollisen merkityksen. | *Ehdotus* 2 luku **Kirkon pyhät toimitukset** 11 §Ehtoolliseen saa osallistua jokainen konfirmoitu kirkon jäsen. Kastettu lapsi, jolle on opetettu ehtoollisen merkitystä, saa osallistua ehtoolliseen yhdessä vanhempansa*, huoltajansa* tai muun hänen kristillisestä kasvatuksestaan huolehtivan konfirmoidun jäsenen kanssa. Kastettu seurakunnan jäsen, joka osallistuu rippikouluun, voi ehtoollisopetusta saatuaan osallistua ehtoolliseen seurakunnan yhteisessä jumalanpalveluksessa rippikoulunsa opettajan kanssa. *Piispainkokous määrää, millä edellytyksillä muun kristillisen kirkon jäsen voi yksittäistapauksessa osallistua ehtoolliseen.*Ehtoollinen voidaan antaa myös muulle henkilölle *kuin kirkon jäsenelle, jos hän* on sairaana tai hätätilassa ja käsittää ehtoollisen merkityksen. |